# name
El maltractament durant l'embaràs canvia el cervell del nadó

# metadata.dc.description.abstract[].value
Segons el Dossier Estadístic de Violències Masclistes publicat per l'Observatori de la Igualtat de Gènere de Catalunya el novembre de l'any passat, des de fa una dècada hi ha més de 12.000 denúncies anuals per violència en l'àmbit familiar i de parella. No obstant això, segons constaten tots els estudis, aquesta dada representa només la punta de l'iceberg d'una realitat que, per diversos motius, sovint és silenciada des del mateix àmbit familiar on es produeix. Segons el Protocol per a l'Abordatge de la Violència Masclista en l'Àmbit de la Salut a Catalunya, publicat pel departament de Salut, aquest greu problema social afecta al voltant del 9% de les dones a Catalunya. En nombroses ocasions, a més, els maltractaments i l'assetjament es produeixen també en dones gestants, i, fins i tot, en un nombre significatiu de casos, l'embaràs és el moment en què s'inicien. Més enllà de l'abordatge social imprescindible que es fa sobre les conseqüències personals i per a la salut general que els maltractaments, tant físics com psicològics, provoquen en les persones afectades, també s'han dut a terme nombrosos estudis neurocientífics sobre els efectes que tenen en la construcció del cervell de les dones que en són víctimes. El cervell és un òrgan plàstic i mal·leable, que es va construint i reconstruint constantment mitjançant la creació de connexions neuronals noves en interacció amb múltiples factors ambientals, motiu pel qual aquestes situacions traumàtiques hi deixen una empremta clara. La psicòloga Lucy Hiscox i els seus col·laboradors, de diverses universitats i centres de recerca anglesos, nord-americans i sud-africans, han fet un pas més en aquestes recerques: han analitzat de quina manera els maltractaments que reben algunes dones gestants afecten la construcció del cervell del nadó, i han fet un seguiment de quines conseqüències impliquen fins que els infants fan nou anys. Segons han publicat a la revista Developmental Cognitive Neuroscience, hi ha diverses estructures del cervell que es veuen molt afectades per la violència que van patir les mares quan els gestaven, i que influeixen en la seva funció mental durant, com a mínim, tota la infantesa.

# metadata.dc.rights[].value
(c) Edició de Premsa Periòdica Ara, 2023

# metadata.dc.source[].value
Divulgació i Premsa (Genètica, Microbiologia i Estadística)

# metadata.dc.title[].value
El maltractament durant l'embaràs canvia el cervell del nadó